Man met Mandrax en tik in padblokkade vasgetrek | Netwerk24
Man met Mandrax en tik in padblokkade vasgetrek
Deur Jana Breytenbach 02 Oktober 2019 12:52
'n Man sal Donderdag in die plaaslike hof op Swellendam verskyn nadat daar sowat 6 000 Mandrax-tablette en 16 sakke tik in sy voertuig gevind is.
Brig. Novela Potelwa, polisiewoordvoerder, sê in 'n verklaring die 35-jarige man is deur die polisie in hegtenis geneem nadat hy Woensdag in die vroeë oggendure op Riviersonderend by 'n padblokkade afgetrek is. Hy is in hegtenis geneem op aanklagte van die besit van dwelms en dwelmhandel.
Die voertuig was vermoedelik van Kaapstad na Swellendam onderweg.
Lt.genl. Sindile Mfazi, waarnemende Wes-Kaapse polisiekommissaris, sê die inhegtenisneming is 'n deurbraak in die geveg teen dwelmhandel.
"Deel van ons ondersoek is om vas te stel waarheen die man met die dwelms op pad was en wie anders betrokke is."